Toetsdebuut wink vir Elstadt, Jantjies | Netwerk24
Deur Cobus Claassen 05 Julie 2019 06:33
Herschel Jantjies, skrumskakel van die Stormers, kan op 20 Julie sy eerste toets vir die Springbokke speel. Foto: Gallo Images
Ja, daar sal ’n voorkeurspan en ’n naasbeste span wees, maar geen teenstander sal by die Wêreldbeker-toernooi gering geskat word nie, verseker die Springbok-breier, Rassie Erasmus.
Om twee spanne by ’n WB-toernooi in te span, is nie ’n nuwe verskynsel nie en dit is ook Erasmus se plan met die oog op dié skouspel, wat in September in Japan afskop.
“Dit is nie ’n geheim nie. Ons speel teen Japan (in ’n losmaker op 6 September) en dan ons eerste wedstryd in die toernooi teen Nieu-Seeland (21 September).
“Daarna kom ons teen Namibië, Italië en Kanada te staan.
“Ons sal ons beste span teen die All Blacks en Italië laat speel.
“Ons kan egter nie in die ander wedstryde disrespekvol wees teen ons teenstanders nie,” het Erasmus gesê.
Jake White se Springbokke het in die 2007-toernooi in Frankryk so byna teen Tonga verloor toe hy sy naasbestes gekies het.
Die Bokke se “B-span” moes diep delf om ’n hoogs begeesterde Tonga met 30-25 in Lens te verslaan.
White moes in die tweede helfte staatmakers soos Bryan Habana, Percy Montgomery, Juan Smith, Victor Matfield en John Smit van die plaasvervangersbank af ontplooi om die toets te red.
Erasmus sê hy weet die sogenaamde naasbestes het senior en ervare spelers nodig in sy midde.
Veral op losskakel, binnesenter en heelagter moet jy ervaring hê en spelers wat kalm is onder druk.
“Veral op losskakel, binnesenter en heelagter moet jy ervaring hê en spelers wat kalm is onder druk.
“Ons moet daarna kyk en sal die balans reg moet kry in die Rugbykampioenskap.”
’n Speler soos Frans Steyn, wat die Springbokke in 2007 en 2011 by die WB-toernooi verteenwoordig het, kan ’n groot bate wees in dié opsig.
Sy ervaring en veelsydigheid kan uiteindelik in sy guns tel.
Die aanduiding is dat Erasmus vir Steyn en nuwelinge soos Herschel Jantjies, Rynhardt Elstadt en Marcell Coetzee speelkans sal gee wanneer Suid-Afrika op 20 Julie die Wallabies op Ellispark in die Rugbykampioenskap aandurf.
“Ek dink ’n ou moet aanvaar dat ons weens die nuwe kombinasies nie baie ritme sal hê nie.
“Daar sal ’n groeipyn of twee wees. Daar is 19 weke oor voordat die WB-eindstryd gespeel word en ons moet almal in die groep ’n billike kans gee.
“Die groot uitdaging is om die balans in die groep reg te kry.”
Erasmus het verlede seisoen, in sy eerste toets as hoofbreier, ook ’n naasbeste span gekies vir die ontmoeting met Wallis in Washington, in die VSA.
Die Rooi Drake, wat ook erg verswak was vir dié kragmeting, het met 22-20 gewen.
Meer oor: Rassie Erasmus | Rynhardt Elstadt | Herschel Jantjies | Suid-Afrika | Bokke | Toetsrugby | Rugbykampioenskap | Springbokke | Wêreldbekerrugby
Frans nie by Bok-oefeninge oor ‘klub en familie’
Kolisi moet fiksheid in CB bewys